Hanne Agersnap (SF), 2009-03-26:
Jeg mener, det er vigtigt, at den løsning af Cypernproblemet i FN-regi, der blev forsøgt, bliver fastholdt, så problemet ikke fortsat er en barriere for udviklingen af EU.
Jeg kender ikke historien så godt, at jeg kan sige, hvad forsøget præcis faldt på, men det er uheldigt, at processen ikke er genoptaget, så vi får forhandlingerne i FN-regi og får løst problemerne, for det vil fortsat være en barriere for Tyrkiets optagelse, hvis samarbejdet med Cypern bliver blokeret.
Jeg vil gerne takke for ministerens redegørelse, som jeg synes klart viste, at der stadig væk er væsentlige udeståender og udfordringer på mange områder i samarbejdet, men at den grundlæggende holdning også er, at det er vigtigt, at vi fortsætter forhandlingsstrategien.
I SF undrer vi os over, at forespørgerne - i hvert fald sådan som forespørgslen er formuleret - kun er interesserede i forholdet mellem islamiske og sekulære kræfter.
Det, som vi synes er det særlig interessante, er forholdet mellem de demokratiske og de udemokratiske kræfter, herunder forholdet til mindretal, bl.a. kurderne, hvor det er vigtigt, at vi får en udvikling mod et mere pluralistisk demokrati.
Det er vigtigt, at EU fortsætter forhandlingerne med optagelse for øje, fordi det bl.a. er på den måde, vi får fremmet udviklingen mod det pluralistiske demokrati og mindretalsbeskyttelse, og fordi det er vigtigt for både EU og Tyrkiet at få styrket samarbejdet og i sidste ende nå frem til optagelse.
Her konstaterede Folketinget, at forhandlingerne med Tyrkiet er en åben proces, hvis resultat ikke er givet på forhånd, men at målet dels er optagelse, dels at Tyrkiet skal opfylde de samme krav som alle andre nye medlemslande, herunder Københavnerkriterierne.
De seneste år er den positive reformproces, som blev startet i Tyrkiet i 2003, gået i stå.
Det er vigtigt, at vi fortsætter med at presse på og få Tyrkiet tilbage på reformsporet, få bremset den øgede polarisering i det tyrkiske samfund og sikret pluralisme og mindretalsrettigheder.
De demokratiske kræfter vokser i Tyrkiet, og de kræfter skal vi støtte ved at fortsætte forhandlingerne med optagelse som mål.
Ministeren nævnte, at et af problemerne i forhandlingerne med Tyrkiet er manglende accept af Ankaraprotokollen, altså at Tyrkiet ikke kan acceptere toldunion og transport- og havnesamarbejde med Cypern.
Forholdet til Cypern og Grækenland fortsætter med at spænde ben for optagelsesforhandlingerne, og vi mener, at EU har en stor del af ansvaret for den hårdknude, forhandlingerne er havnet i.
Den tyrkiske premierminister accepterede i sin tid FN's plan for en løsning af konflikten på Cypern, men græsk-cyprioterne forkastede planen.
Alligevel valgte man at optage et delt Cypern i EU, og det er nu en af barriererne i forhandlingerne.
Men både EU’s vaklen og de nyere processer i Tyrkiet har været med til at sætte reformprocessen i Tyrkiet i stå, og det er uheldigt for begge parter ud fra både et sikkerhedspolitisk, kulturelt og demokratisk synspunkt.
Vi har brug for Tyrkiet som bindeled til Mellemøsten, til konstruktiv dialog med Tyrkiets moderate islam og til at skabe robust økonomi og velfærd i Europa.
Tyrkiet har allerede siden 1963 haft privilegeret medlemskab af først EF og nu EU, så man kan jo ikke tilbyde Tyrkiet en mellemting.
Nu er det fuldt medlemskab, vi forhandler om.
SF støtter flertallets forslag til vedtagelse, som jo ikke er en genopfindelse af den dybe tallerken,
men fastholder os ved den vedtagelse, der blev vedtaget i maj 2006.